Diari Oficial de la Generalitat Valenciana


Sumari del DOGV 5940, del 26-01-2009 (2009/465)

RESOLUCIÓ de 2 d'octubre de 2008, de la Direcció General per al Canvi Climàtic, per la qual s'atorga a l'empresa Cerpa, SL l'autorització ambiental integrada per a una indústria de fabricació de productes ceràmics per mitjà d'enfornada al terme municipal d'Onda.
----------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5940

Data del DOGV
:   26-01-2009

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2009/465


Data del document
:   02-10-2008

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Resolució

Descriptors 

:   * Onda
    * empresa privada
    * ceràmica

RESOLUCIÓ de 2 d'octubre de 2008, de la Direcció General per al Canvi Climàtic, per la qual s'atorga a l'empresa Cerpa, SL l'autorització ambiental integrada per a una indústria de fabricació de productes ceràmics per mitjà d'enfornada al terme municipal d'Onda. [2009/465]  
Vistos els documents que es troben en l'expedient 093/07 IPPC, instruït a instàncies de l'empresa Cerpa, SL, a fi d'obtenir l'autorització ambiental integrada per a una indústria de fabricació de productes ceràmics per mitjà d'enfornada, s'emet aquesta resolució de conformitat amb els següents  
Antecedents de fet  
Primer. Amb data 27 de desembre de 2006, el Sr. Herminio Alos Aguilella, en representació de l'empresa Cerpa, SL, amb CIF B-12027983 i domicili a la carretera de Burriana, núm. 28, CV-20, km 8,8, d'Onda (Castelló), presenta en la Direcció Territorial de Territori i Habitatge de Castelló una sol·licitud d'autorització ambiental integrada per a una indústria de fabricació de productes ceràmics per mitjà d'enfornada, que es detalla en l'annex I.   
L'esmentada sol·licitud té entrada en el Registre General de la Conselleria de Territori i Habitatge el 10 de gener de 2007, a la qual s'adjunta l'informe de compatibilitat urbanística emés per l'Ajuntament d'Onda el 10 de novembre de 2006.  
Segon. Una vegada admesa a tràmit la sol·licitud, la Conselleria remet l'expedient a totes aquelles administracions públiques i òrgans de la Generalitat que han d'intervenir en la resolució de l'autorització ambiental integrada, a fi que emeten informe sobre la idoneïtat de la documentació que acompanya la sol·licitud.  
Tercer. Amb data 2 d'agost de 2007 l'empresa presenta nova documentació, consistent en l'informe preliminar de situació del sòl que ocupa l'activitat, que es remet a l'organisme competent per a la seua valoració  
Posteriorment, el 20 d'agost de 2007 el titular comunica la seua intenció de dur a terme una modificació en les instal·lacions i aporta el projecte de modificació d'indústria.   
Les modificacions que es pretenen dur a terme consisteixen fonamentalment en l'eliminació de la secció de treball d'un dels forns existents fins al moment (forn Welco F-5), donant de baixa l'esmentat forn, 6 sitges, 2 premses, un assecador horitzontal, 2 línies d'esmaltatge, el parc de movimentació, la classificació i l'embalatge. D'altra banda, s'instal·la una línia amb una premsa, un assecador vertical i 2 esmaltadores, i es modifica, a més, el parc per a adaptar la circulació de vehicles filoguiats i es trasllada la secció de classificació a la nau magatzem d'embalatge. Així, s'aconsegueixen els següents objectius:   
La reorganització del sistema de producció, deixant de fabricar revestiment en bicocció i adaptant les instal·lacions a productes de major format.  
La flexibilització de la producció, fent que els forns puguen treballar indistintament amb paviment i revestiment.  
La millora de la secció de classificació i embalatge i de la movimentació del parc.   
S'hi comunica al titular que les modificacions plantejades es poden incloure en la tramitació de l'expedient núm. 093/07 IPPC, per a la qual cosa s'ha de presentar un annex de modificació del projecte bàsic inicialment aportat, en nombre d'exemplars suficient per a la remissió a tots els organismes involucrats en la tramitació de l'autorització ambiental integrada. El titular presenta l'esmentat projecte de modificació el 21 de desembre de 2007.  
Quart. Amb data 19 de febrer de 2008 se sotmet a informació pública l'expedient de referència, d'acord amb el que estableix l'article 16 de la Llei 16/2002, d'1 de juliol, de prevenció i control integrats de la contaminació i se'n publica el corresponent anunci en el Diari Oficial de la Comunitat Valenciana (DOCV núm. 5706).   
Durant aquest període no es presenten al·legacions al projecte, ni a aquesta Conselleria ni a l'Ajuntament d'Onda. En l'expedient consta el certificat de la informació pública.  
Cinqué. Transcorregut el termini d'informació pública, se sol·licita un nou informe a totes aquelles administracions públiques i òrgans de la Generalitat que han d'intervenir en la resolució de l'autorització ambiental integrada sobre l'adequació del projecte a tots aquells aspectes que siguen de la seua competència.  
Amb data 10 d'abril el titular presenta nova documentació complementària a requeriment d'aquesta Conselleria.  
Sisé. L'Ajuntament d'Onda emet un informe amb data 11 de juliol de 2008.   
Seté. La Confederació Hidrogràfica del Xúquer emet un primer informe amb data 6 de febrer de 2008, en el qual sol·licita uns aclariments respecte a les aigües pluvials. Posteriorment, el 15 de juliol de 2008 aquest organisme emet un informe sobre la gestió de les aigües residuals de la instal·lació en sentit favorable condicionat a diverses prescripcions que ha de complir el titular i que s'han incorporat a aquesta resolució.   
Així mateix, s'han incorporat a l'expedient els informes emesos pel Servei de Protecció de l'Ambient Atmosfèric, el Servei de Residus Industrials i el Servei de Residus Urbans de la Direcció General per al Canvi Climàtic.   
Vuité. Amb data 26 de setembre de 2008 es realitza el tràmit d'audiència a l'interessat, que manifesta la seua conformitat amb la proposta de condicions per a l'autorització ambiental integrada.   
Nové. Amb data 30 de setembre de 2008 la Comissió d'Anàlisi Ambiental Integrada celebra una sessió ordinària i aprova la proposta de resolució de l'expedient 093/07 IPPC de sol·licitud d'autorització ambiental integrada, promogut per Cerpa, SL.  
Fonaments de dret  
Primer. D'acord amb l'article 9 de la Llei 16/2002, d'1 de juliol, de prevenció i control integrats de la contaminació, les activitats que apareixen en l'annex I de l'esmentada llei estan subjectes a autorització ambiental integrada.  
La instal·lació de referència està inclosa en l'epígraf 3.5 de l'annex I de la Llei 16/2002.  
Segon. L'expedient s'ha tramitat segons el que preveuen els articles 27 i següents de la Llei 2/2006, de 5 de maig, de prevenció de la contaminació i qualitat ambiental, desplegada pel Decret 127/2006, de 5 de maig, del Consell de la Generalitat Valenciana.  
Tercer. A la Comunitat Valenciana l'òrgan competent per a atorgar l'autorització ambiental integrada és la Conselleria de Medi Ambient, Aigua, Urbanisme i Habitatge, d'acord amb l'article 3.h de la Llei 16/2002 i el Decret 7/2007, de 28 de juny, del president de la Generalitat Valenciana, pel qual es determinen les conselleries en què s'organitza l'administració de la Generalitat.  
D'altra banda, de conformitat amb l'article 18 del Decret 131/2007, de 27 de juliol, del Consell, pel qual s'aprova el Reglament orgànic i funcional de la Conselleria de Medi Ambient, Aigua, Urbanisme i Habitatge, modificat pel Decret 106/2008, de 18 de juliol, del Consell, correspon a la Direcció General per al Canvi Climàtic exercir les competències en matèria de control integrat de la contaminació.  
  
\* \* \* \* \* \* \* \* \* \* \*  
  
Vist el que antecedeix, a proposta del Servei de Control Integrat de la Contaminació, amb el vistiplau del cap de l'Àrea de Qualitat Ambiental, fent ús de les atribucions que em confereix el Reglament orgànic i funcional de la Conselleria de Medi Ambient, Aigua, Urbanisme i Habitatge,   
Resolc  
Primer. Concedir a Cerpa, SL l'autorització ambiental integrada per a una indústria de fabricació de productes ceràmics per mitjà d'enfornada, l'establiment de la qual es troba a la carretera de Burriana, núm. 28, CV-20, km 8,8, d'Onda (Castelló), referent al Projecte bàsic per a l'obtenció de l'autorització ambiental integrada d'una indústria de fabricació de revestiments i paviments ceràmics, de desembre de 2006, i la seua posterior modificació, de desembre de 2007, ambdós projectes subscrits pel Sr. Juan Antonio Barrés Echevarri, la qual queda inscrita en el Registre d'Instal·lacions IPPC de la Comunitat Valenciana amb el número 322-08/AAI/CV, condicionada al compliment dels requisits següents:  
1. Emissions atmosfèriques  
1.1. Emissions canalitzades  
Els focus descrits en la documentació i que, per tant, s'autoritzen són els següents:  
Els valors límit d'emissió per a focus canalitzats i la periodicitat de controls per l'entitat col·laboradora en matèria de qualitat ambiental (ECMQA) seran els següents:  
  
(1) Per als focus origen en forns el cabal de gasos dels quals siga inferior a 3000 Nm³/h, el valor límit de fluorurs podrà ser de 30 mg/Nm³, sempre que el cabal màssic de l'esmentat contaminant siga inferior a 0,1 kg/h.  
(2) Queden exclosos del mesurament d'emissió de partícules els focus de preassecatge i assecatge de peces ceràmiques (crues o cuites) que utilitzen com a combustible gas natural o propà, que en el control de la posada en marxa de la instal·lació, en condicions habituals d'operació i sense utilitzar cap tipus de depuració, hagen obtingut una emissió inferior a 10 mg/Nm³ de partícules.  
(3) En els casos en què es preveja la superació d'aquest valor per l'ús de determinades matèries primeres o combustibles, s'haurà de lliurar a la Conselleria de Medi Ambient, Aigua, Urbanisme i Habitatge un estudi tècnic justificatiu que incloga balanços de massa i una proposta de valor límit.  
(4) Queden exclosos de mesurament de contaminants els focus d'evacuació de l'aire de refredament dels forns de cocció de taulells.  
\* \* \* \* \* \* \* \* \*  
  
(1)Para los focos origen en hornos cuyo caudal de gases sea inferior a 3000 Nm³/h, el valor límite de fluoruros podrá ser de 30 mg/Nm³, siempre y cuando el caudal másico de dicho contaminante sea inferior a 0,1 kg/h.  
(2) Quedan excluidos de la medición de emisión de partículas los focos de presecado y secado de piezas cerámicas (crudas o cocidas) que utilicen como combustible gas natural o propano, que en el control de la puesta en marcha de la instalación, en condiciones habituales de operación y sin utilizar ningún tipo de depuración, hayan obtenido una emisión inferior a 10 mg/Nm³ de partículas.  
(3) En los casos en que se prevea la superación de este valor por el uso de determinadas materias primas o combustibles, se deberá entregar a la Conselleria de Medio Ambiente, Agua, Urbanismo y Vivienda un estudio técnico justificativo que incluya balances de masa y una propuesta de valor límite.  
(4) Quedan excluidos de medición de contaminantes los focos de evacuación del aire de enfriamiento de los hornos de cocción de baldosas.  
S'haurà de dur a terme un pla d'acció que permeta caracteritzar de forma representativa els nivells d'emissió de clor i plom dels focus que evacuen gasos procedents de forns de cocció.  
1.2. Control d'emissions per focus canalitzats  
1.2.1. Sistemes de depuració de partícules  
Hauran de disposar de sistemes correctors de depuració de l'emissió a l'atmosfera, com a mínim, els focus que evacuen corrents de gasos provinents d'aspiracions de material pulverulent. Així mateix, disposaran també dels esmentats sistemes correctors els focus associats als forns de cocció, sempre que siguen necessaris per al compliment dels límits d'emissió de partícules establits per aquesta resolució.  
El funcionament adequat d'aquests sistemes correctors s'ha d'assegurar per mitjà del control i registre continu almenys d'un paràmetre d'operació del sistema a opció de l'empresa entre els tècnicament reconeguts o fonamentats, com la pèrdua de càrrega del sistema de depuració, la concentració de partícules en el corrent gasós o qualsevol altre degudament justificat. La representativitat i calibratge de l'esmentat paràmetre hauran de ser verificats per entitats col·laboradores de l'administració en matèria de qualitat ambiental i estar a la disposició de la Conselleria de Medi Ambient, Aigua, Urbanisme i Habitatge.  
1.2.2. Condicions de presa de mostres i expressió de resultats  
a) Punts de presa de mostra: els focus canalitzats hauran de tenir la situació, disposició, dimensió i els accessos corresponents, d'acord amb l'Ordre de 18 d'octubre de 1976, sobre prevenció i correcció de la contaminació atmosfèrica d'origen industrial. En particular, les característiques i distribució dels focus emissors a l'atmosfera serà tal que garantisca una correcta dispersió dels contaminants emesos. Més concretament, la seua alçària no sols haurà de complir el que estableix l'Ordre de 18 d'octubre de 1976, sinó que es recomana que aquesta siga tal que, a una distància equivalent a deu vegades l'alçària del punt d'abocament d'un focus, no existisquen altres estructures d'alçària superior a la del mateix focus menys dos metres que produïsquen un apantallament que dificulte la dispersió i es justifique tècnicament la influència de l'efecte down-wash (turbulència o rebuf).  
b) Preferiblement, la temperatura dels gasos en el punt de mostratge serà menor de 200ºC.  
c) Les mesures s'han de realitzar en condicions normals d'operació de les instal·lacions, registrant els paràmetres que les determinen i s'han de cobrir totes les diferents tipologies o grups de productes que es fabriquen en cada instal·lació.  
d) Les concentracions mesurades sempre estaran referides a condicions normals de pressió i temperatura (101,3 kPa i 273,16 K), per als gasos de combustió en base seca i un contingut d'oxigen del 18%.  
e) Les mesures de fluor es realitzaran amb sondes de material resistent a l'atac àcid, d'acord amb la norma ISO 15.713:2006.  
1.3. Control de l'emissió de partícules per fonts difuses  
1.3.1. Emmagatzemament i manipulació de materials pulverulents  
L'emmagatzemament i manipulació de materials pulverulents s'ha de realitzar en les condicions següents:  
a) Es tancaran tots els sistemes de transport de matèries primeres pulverulentes (cintes transportadora, catúfols, etc.).  
b) Totes les operacions indicades a continuació es duran a terme en naus tancades dotades de sistemes d'aspiració amb depuració posterior:  
Operacions de càrrega i trituració de matèries primeres a granel.  
Operacions d'emmagatzemament i descàrrega de grànul atomitzat.  
Operacions d'emmagatzemament del material pulverulent recuperat en els sistemes correctors, de materials mòlts i de fins.  
1.3.2. Transport de materials pulverulents  
El transport de materials pulverulents s'ha de realitzar en les condicions següents:  
a) Reducció de la resuspensió de pols deguda a la circulació interna de vehicles. Per a això, hauran d'estar pavimentats els circuits adequats, es mantindran netes les zones de circulació i s'hi limitarà la velocitat.  
b) Control a l'entrada i eixida del complex que els camions van coberts i tancats per a evitar vessaments i sobreeixements. No es permetrà l'accés o eixida de la instal·lació a vehicles que no circulen coberts o tancats.  
2. Soroll  
S'han d'adoptar les mesures necessàries per a complir amb el que estableix la Llei 7/2002, de 3 de desembre, de la Generalitat Valenciana, de protecció contra la contaminació acústica, i el Decret 266/2004, de 3 de desembre, del Consell de la Generalitat, pel qual s'estableixen normes de prevenció i correcció de la contaminació acústica en relació amb activitats, instal·lacions, edificacions, obres i serveis.  
En particular, s'han de complir els límits sonors externs establits en la Llei 7/2002 per a zones d'ús industrial, que són els següents:  
Diürn Nocturn  
70 dB(A) 60 dB(A)  
Cada cinc anys, s'haurà de realitzar una auditoria acústica, a fi de comprovar que no se superen els nivells sonors en els punts on se situa el receptor més pròxim, és a dir, al perímetre de la instal·lació. L'esmentada auditoria haurà de ser realitzada per una entitat col·laboradora en matèria de contaminació acústica d'acord amb el Decret 229/2004, de 15 d'octubre, del Consell de la Generalitat, pel qual s'estableixen les funcions de les entitats col·laboradores en matèria de qualitat ambiental i es crea i regula el seu registre.   
S'atorga un termini de tres mesos, a partir de la concessió de l'autorització ambiental integrada, per a l'execució de les mesures correctores plantejades en el projecte i per a la presentació d'una auditoria acústica que garantisca el compliment dels valors límit esmentats.  
El titular haurà de disposar del llibre de control, que estarà constituït pels certificats dels resultats obtinguts de les auditories acústiques i dels corresponents informes.  
3. Abocaments  
3.1. Aigües residuals industrials  
Les aigües residuals del procés es generen principalment en les seccions de preparació d'esmalts i esmaltatge com també en la neteja d'aquestes seccions, de les zones industrials en general i del laboratori. Aquestes aigües es recullen per mitjà de canaletes de petit pendent i es condueixen a una bassa impermeable de decantació ubicada a la parcel·la, des de la qual periòdicament es retiren aigües i llots per mitjà de camió cisterna per al trasllat a un gestor autoritzat (atomitzador).  
La bassa d'emmagatzemament consisteix en un depòsit múltiple soterrat, amb murs i solera de formigó armat amb posterior aplicació d'un revestiment lliscat amb additiu impermeabilitzant per a garantir-ne l'estanquitat. Aquest depòsit està dividit en tres compartiments connectats entre si, i un quart utilitzat com a depòsit de seguretat en cas de sobreeixement dels anteriors. Disposa de sonda de nivell i d'un sistema de bufament per a evitar sedimentacions i facilitar així la retirada dels llots.  
Anualment haurà de remetre, davant de l'òrgan competent per a l'atorgament de l'autorització ambiental integrada, totes les factures de retirada o els justificants acreditatius de la retirada de les aigües residuals que s'emmagatzemen en depòsit impermeable per al posterior tractament per un gestor autoritzat, de manera que aquestes siguen coincidents amb el volum generat.  
El titular de l'activitat està obligat a portar l'adequat manteniment de les basses o els depòsits d'acumulació de les aigües residuals de manera que quede assegurada la seua impermeabilitat i estanquitat al llarg del temps.  
3.2. Aigües residuals sanitàries  
Procedeixen de la utilització dels serveis higiènics i del rentatge dels locals destinats a oficines. Es recullen per mitjà de conduccions soterrades i es condueixen fins al punt de connexió amb la xarxa de clavegueram municipal. Es disposa del certificat de connexió emés per l'Ajuntament d'Onda.  
El titular haurà de mantenir els abocaments de les aigües domèstiques generats per l'activitat connectats a la xarxa de clavegueram, sense que existisca cap sistema d'alleugeriment capaç de generar abocament directe o indirecte a domini públic hidràulic.  
Així mateix, s'haurà de sol·licitar l'informe emés per l'ens encarregat de la gestió de la depuradora de destinació, en el qual es pronuncie de manera favorable a la connexió de l'abocament de l'esmentada activitat, amb indicació expressa que els esmentats abocaments són compatibles amb el compliment dels valors límit d'emissió fixats en l'autorització d'abocament de la depuradora, tant des del punt de vista del volum com per la qualitat de l'influent.   
3.3. Aigües pluvials  
Són les que es recullen sobre l'edificació industrial i la parcel·la.   
Les aigües pluvials es condueixen per mitjà de pendents i conduccions fins a la xarxa de pluvials existent. La parcel·la sense edificar està pavimentada per mitjà de paviment asfàltic i paviment de formigó, amb els pendents i desaigües necessaris per a l'evacuació de les esmentades aigües.   
Les instal·lacions s'han de mantenir netes, lliures de qualsevol tipus de residus, en particular de restes de greixos i olis, i sense aplecs a la intempèrie de manera que no es puga produir la contaminació de les aigües pluvials, les quals seran recollides i eliminades per sistemes que asseguren la no-alteració de les seues característiques qualitatives i la innocuïtat del seu abocament al domini públic hidràulic, si s'escau.  
3.4. Altres condicions  
La línia o línies d'aigua de l'activitat susceptibles de generar abocaments d'aigües residuals no han de disposar de cap sistema d'alleugeriment capaç de generar abocament continu o discontinu, ni directe ni indirecte a domini públic hidràulic.  
D'acord amb l'article 100 del Text refós de la llei d'aigües (Reial decret legislatiu 1/2001, de 20 de juliol), «queda prohibit, amb caràcter general, l'abocament directe o indirecte d'aigües i de productes residuals susceptibles de contaminar les aigües continentals o qualsevol altre element del domini públic hidràulic, llevat que es dispose de l'autorització prèvia administrativa» i s'incoarà, si s'escau, un expedient sancionador per infracció tipificada en la lletra f) de l'article 116.3 de l'esmentada llei.  
D'acord amb el que disposen l'article 30 i la disposició final primera de la Llei 16/2002, de prevenció i control integrats de la contaminació, el marc competencial establit amb l'autorització ambiental integrada no altera les competències que la Confederació Hidrogràfica del Xúquer té atribuïdes en relació amb el control, la inspecció i la vigilància del domini públic hidràulic, ni en particular la potestat sancionadora.   
4. Protecció del sòl i de les aigües subterrànies  
Queda prohibit l'abocament a llits, sòls o subsòls que puga deteriorar la qualitat de les aigües sense disposar de l'autorització de la Confederació Hidrogràfica del Xúquer.  
No es podran executar pous, rases, galeries o qualsevol altre dispositiu destinat a facilitar l'absorció de les aigües residuals pel terreny.  
Caldrà ajustar-se al que disposa el Reial decret 9/2005, de 14 de gener, pel qual s'estableix la relació d'activitats potencialment contaminants del sòl i els criteris estàndards per a la declaració de sòls contaminats.  
En aquest sentit, l'empresa ha emplenat l'informe preliminar de situació del sòl d'acord amb el que estableix l'article 3.1 de l'esmentat Reial decret 9/2005, tot això sense perjudici que, posteriorment, puguen demanar-se al titular de l'activitat informes complementaris o periòdics més detallats, tal com es preveu en els articles 3.3 i 3.4 (ampliació i clausura de l'activitat) d'aquest reial decret.  
Així mateix, el titular de l'activitat està obligat al que disposa el punt 5 de l'article 3 del Reial decret 9/2005, en el cas que en l'emplaçament s'ubique una activitat diferent de l'actual o canvie l'ús del sòl i també a allò contingut en l'article 8 del mateix reial decret referit a la publicitat registral.  
D'altra banda, segons es notifica en l'informe preliminar de situació del sòl, l'empresa disposa d'un depòsit soterrat de fueloil de 20,81 m³ de capacitat, actualment en desús. Per tant, a causa del llarg període de temps en què ha estat operatiu, pot constituir un focus contaminant que afecte els terrenys adjacents a l'entorn del tanc. Per tot això, s'adverteix que s'haurà de tenir en compte aquesta circumstància a fi de verificar una probable contaminació del sòl, sobretot en el cas en què el depòsit es desmantelle i s'excave la terra adjacent, cas en el qual caldrà controlar i, si és necessari, analitzar la possible afecció, els resultats de la qual s'hauran de comunicar a la Direcció General per al Canvi Climàtic.   
  
\* \* \* \* \* \* \* \* \* \* \* \* \*  
5. Residus  
L'activitat està subjecta als requisits establits en la Llei 10/1998, de 21 d'abril; de residus, en la Llei 10/2000, de 12 de desembre, de residus de la Comunitat Valenciana, i en el Reial decret 833/1988 de 20 de juliol, sobre el Reglament per a l'execució de la Llei 20/1986, modificat pel Reial decret 952/1997.  
5.1. Producció de residus  
S'autoritza Cerpa, SL per a la producció dels residus següents, sempre que la seua capacitat de generació anual siga de l'entorn de la magnitud que a continuació s'indica i la capacitat de producte acabat en les instal·lacions del centre productiu detallat en l'annex I siga de 120.285 t/any.   
L'esmentat centre productiu està inscrit en el Registre de Petits Productors de Residus Perillosos de la Comunitat Valenciana, conforme estableix l'article 46 de la Llei 10/2000, de 12 de desembre.  
Els residus s'han de lliurar a un gestor autoritzat per a aquesta activitat tal com consta en el projecte.   
En el termini de tres mesos des de la concessió d'aquesta autorització, s'haurà d'aportar còpia dels documents d'acceptació dels residus produïts especificats en la taula anterior, que no consten en l'expedient, en concret els següents: olis lubricants (LER 13 02 05), envasos metàl·lics (LER 15 01 04), cintes transportadores, corretges, etc. (LER 19 12 04). Aquests documents hauran de ser emesos per un gestor autoritzat i han de ser originals o còpies compulsades, han d'estar segellats pel gestor i han d'estar vigents.  
D'acord amb la Llei 10/2000, de 12 de desembre, de residus de la Comunitat Valenciana, queda prohibida la mescla o dilució de residus que dificulte la seua gestió. Per tant, els residus generats en la instal·lació diferents dels propis del procés productiu (residus del manteniment de les instal·lacions, de laboratori, llots de fosses sèptiques, aigües sanitàries, etc.) en cap cas podran mesclar-se per a posterior gestió amb els llots i suspensions aquoses que contenen materials ceràmics.  
Els residus podran ser emmagatzemats durant un període igual o inferior a sis mesos, en el cas de perillosos, i en el cas de residus no perillosos podran emmagatzemar-se per un període d'un any quan la destinació final siga l'eliminació i de dos anys quan la destinació final siga la valorització i hauran de ser lliurats a un gestor autoritzat transcorregut aquest període. Aquest emmagatzemament temporal de residus perillosos es realitzarà segregat per tipus de residu, haurà d'estar convenientment senyalitzat i es realitzarà en un lloc cobert, amb sòl impermeable i sistemes de recollida de vessaments accidentals, com ara una arqueta cega no connectada a la xarxa i safates de recollida. Així mateix, la zona d'emmagatzemament haurà d'estar inclosa en el sistema general de protecció contra incendis de la indústria.  
Per a l'emmagatzemament de residus líquids o que, pel seu alt contingut líquid, poden generar abocaments, s'ha de disposar de cubetes o recipients de recollida de possibles vessaments, que han de tenir com a mínim el volum de l'envàs més gran o el 10% del total (la major d'ambdues quantitats). Les cubetes hauran de ser individuals per a cada tipus de residus la mescla dels quals, en cas de vessament, supose un augment de la seua perillositat o en dificulte la gestió. De manera alternativa, es pot disposar d'una zona amb sòl impermeabilitzat, amb canaletes de recollida de possibles vessaments, sobre una arqueta cega i estanca. En tot cas, la zona ha d'estar coberta.   
Per a la recollida de possibles escapaments o vessaments accidentals de líquids, tant de residus com de matèries primeres, s'haurà de disposar de material absorbent no inflamable en quantitat suficient per a aquesta finalitat. L'absorbent, una vegada contaminat, es gestionarà com a residu perillós o no perillós, segons corresponga.  
L'envasament i l'etiquetatge dels residus es farà d'acord amb allò exposat en els articles 13 i 14 del Reial decret 833/1988, reglament de residus tòxics i perillosos. Així mateix, es disposarà d'un registre on conste la quantitat, naturalesa, identificació, origen i data de generació i lliurament a un gestor autoritzat com també el número de document de control i seguiment utilitzat, si s'escau, i el gestor a qui es lliura el residu.  
Cada quatre anys s'haurà d'aportar el Pla de prevenció i reducció de residus que es presentarà en la Direcció General per al Canvi Climàtic.  
Qualsevol modificació relacionada amb la producció de residus perillosos que implique un canvi en la seua caracterització, producció de nous residus o canvis significatius en les quantitats habituals que se'n generen, que puga alterar el que estableixen aquestes condicions, haurà de ser comunicada.  
Els requisits establits en la legislació vigent en matèria d'envasos i residus d'envasos, i de manera especial el que estableix el Reial decret 782/1998, de 30 d'abril, pel qual es desplega el reglament per al desenvolupament de la Llei 11/1997, d'envasos i residus d'envasos, no queden derogats per la Llei 16/2002, per la qual cosa la concessió de l'autorització ambiental integrada no eximeix del seu compliment.  
En el termini de tres mesos des de la concessió de l'autorització, s'haurà d'aportar l'acreditació de pertinença a un sistema de depòsit, devolució i retorn (SDDR), dels proveïdors dels envasos d'esmalts, frites, vehicles serigràfics i fixador, que es tornen al subministrador per a la seua reutilització o gestió.   
6. Mesures que s'han d'adoptar en situacions diferents a les normals que poden afectar el medi ambient  
S'han de dur a terme totes les mesures necessàries perquè quede garantida la protecció del medi ambient i la salut de les persones davant de qualsevol situació anormal quant al funcionament de les instal·lacions.  
No obstant això, si es produeix algun incident en les instal·lacions que comporte el seu funcionament anòmal i d'això pot resultar l'incompliment dels límits imposats, s'haurà de comunicar immediatament l'esmentada situació a l'Ajuntament i a la Direcció General per al Canvi Climàtic.  
Una vegada produïda la situació d'emergència, la mercantil haurà d'utilitzar tots els mitjans al seu abast per a reduir al màxim l'efecte sobre el medi ambient.  
En el termini màxim de set dies després de la incidència, la mercantil haurà de remetre a l'Ajuntament i a la Direcció General per al Canvi Climàtic un informe detallat, en el qual, juntament amb les dades d'identificació, hauran de figurar les següents:  
Causes de l'incident.  
Hora en què es va produir i la seua duració.   
Característiques de l'emissió o abocament.   
Mesures correctores adoptades.   
Hora i forma en què es va comunicar el succés.   
En relació amb el possible dany ambiental ocasionat per l'activitat, s'aplicarà la Llei 26/2007, de 23 d'octubre, de responsabilitat mediambiental, en l'àmbit d'aplicació de la qual s'inclouen les activitats subjectes a autorització ambiental integrada. Segons aquesta llei, l'activitat haurà de disposar d'una garantia financera que li permeta afrontar la responsabilitat mediambiental inherent a l'activitat, en les modalitats previstes d'assegurança, aval o reserva tècnica, i amb les possibles exempcions derivades de la magnitud del dany potencial o de l'adhesió amb caràcter permanent i continuat, siga al sistema comunitari de gestió i auditoria mediambientals (EMAS), siga al sistema de gestió mediambiental UNE-EN ISO 14692:2004.  
Així mateix, quan es determine el tancament definitiu s'han de desmantellar i clausurar les instal·lacions, d'acord amb la normativa vigent, de manera que el terreny quede en les mateixes condicions que abans d'iniciar l'esmentada activitat i no es produïsca cap dany sobre el sòl i el seu entorn.  
7. Altres condicions  
Caldrà ajustar-se al que disposa el Reial decret 865/2003, de 4 de juliol, pel qual s'estableixen els criteris higienicosanitaris per a la prevenció i control de la legionel·losi, el Decret 173/2000, de 5 de desembre, del Govern Valencià, pel qual s'estableixen les condicions que han de reunir els equips de transferència de massa d'aigua en corrent d'aire amb producció d'aerosols, per a la prevenció de la legionel·losi, i l'Ordre conjunta de 22 de febrer de 2001, de les conselleries de Medi Ambient i Sanitat, per la qual s'aprova el protocol de neteja i desinfecció dels equips de transferència de massa d'aigua en corrent d'aire amb producció d'aerosols, per a la prevenció de la legionel·losi.  
La indústria i les seues instal·lacions s'hauran d'ajustar a les condicions indicades en el projecte tècnic en els aspectes no fixats en aquesta resolució.  
S'han de complir totes les disposicions aplicables per a garantir la protecció de la salut de les persones.  
S'ha de comprovar en el control inicial que s'han realitzat les mesures previstes en el projecte.  
8. E-PRTR  
Abans de l'1 de març de cada any s'haurà de notificar a la Direcció General per al Canvi Climàtic, d'acord amb l'article 8.3 de la Llei 16/2002, les dades sobre les emissions de la instal·lació relatives a l'any anterior, específicament les que figuren en l'article 3 del Reial decret 508/2007, de 20 d'abril, pel qual es regula el subministrament d'informació sobre emissions del Reglament E-PRTR i de les autoritzacions ambientals integrades.  
Segon. L'autorització ambiental integrada es renovarà, en els aspectes mediambientals, en el termini màxim de 8 anys, llevat que es produïsquen abans de l'esmentat termini modificacions substancials que obliguen a la tramitació d'una nova autorització o que s'incórrega en algun dels supòsits de modificació d'ofici recollits en l'article 26 de la Llei 16/2002, d'1 de juliol.  
La renovació haurà de sol·licitar-se amb una antelació mínima de deu mesos abans del venciment del termini de vigència de l'autorització ambiental integrada.  
Tercer. El titular de la instal·lació haurà de presentar a la Direcció General per al Canvi Climàtic un certificat visat pel tècnic director de l'execució del projecte, en el qual s'acredite que les instal·lacions i l'activitat s'ajusten al projecte presentat i autoritzat, i a la resta de documentació tècnica presentada.  
Quart. Aquesta autorització queda condicionada a la comprovació i a l'obtenció de l'informe favorable corresponent al compliment dels requisits establits en aquesta resolució. La visita serà realitzada per una entitat col·laboradora acreditada per al control integrat de la contaminació segons el Decret 29/2007, de 9 de març, que modifica el Decret 229/2004, de 15 d'octubre, del Consell, pel qual s'estableixen les funcions de les entitats col·laboradores en matèria de qualitat ambiental i es crea i regula el seu registre, en el qual s'acredite el compliment del contingut de l'autorització ambiental integrada.  
Cinqué. L'Administració deixarà sense efecte aquesta resolució en el moment en què observe qualsevol incompliment de les condicions imposades, després d'audiència prèvia de l'interessat.  
Sisé. El titular de les instal·lacions objecte d'aquesta resolució, a més de les obligacions que amb caràcter general estableix la Llei 16/2002, haurà de:  
1. Complir les obligacions de control i subministrament d'informació previstes per la legislació sectorial aplicable i per la mateixa autorització ambiental integrada.  
2. Comunicar a la Conselleria de Medi Ambient, Aigua, Urbanisme i Habitatge qualsevol modificació, substancial o no, que es propose realitzar a la instal·lació, la transmissió de la seua titularitat o qualsevol incident o accident que puga afectar el medi ambient.  
3. Prestar l'assistència i col·laboració necessàries als que realitzen les actuacions de vigilància, inspecció i control.  
Seté. En tot allò no especificat en aquesta resolució, caldrà ajustar-se a totes i cada una de les condicions estipulades per la normativa vigent en matèria de residus, abocaments, contaminació atmosfèrica, acústica, impacte ambiental i accidents greus com també a qualsevol altra que puga dictar l'administració en l'exercici de l'activitat en matèria de protecció ambiental.  
Contra aquesta resolució, que no posa fi a la via administrativa, es podrà presentar recurs d'alçada davant de la secretària autonòmica de la Conselleria de Medi Ambient, Aigua, Urbanisme i Habitatge en el termini d'un mes des de l'endemà de la recepció d'aquesta notificació, d'acord amb el que disposen els articles 114 i 115 de la Llei 30/1992, de 26 de novembre, de règim jurídic de les administracions públiques i del procediment administratiu comú, modificada per la Llei 4/1999, de 13 de gener.  
València, 2 d'octubre de 2008.- El director general per al Canvi Climàtic: Jorge Lamparero Lázaro.  
ANNEX I  
Característiques del projecte  
Cerpa, SL és una empresa existent ubicada a Onda i dedicada a la fabricació de productes ceràmics per mitjà d'enfornada, en la qual s'han dut a terme unes modificacions consistents bàsicament en l'eliminació de la secció de treball d'un dels forns i la introducció d'una nova línia de premsatge i assecatge com també la reorganització de la secció de classificació.   
La instal·lació té una capacitat de producció de 12.500 m²/dia de paviment (el que suposa 86.625 tones anuals) i 6.000 m²/dia de revestiment ceràmic (que suposa 33.660 tones anuals) fabricat per mitjà d'un procés de monococció.  
Les fases del procés són les següents:  
1. Recepció de la matèria primera (argiles atomitzades) i emmagatzemament en sitges.  
2. Dosificació a les premses i premsatge en sec de les argiles per a conformar les peces.   
3. Preparació d'esmalts.  
4. Esmaltatge i pintada de les peces.  
5. Assecatge de peces premsades i càrrega en boxs.  
6. Cocció de les peces en forns monoestrat de corrons.  
7. Selecció i emmagatzemament.  
En la planta es disposarà de 5 premses, 3 assecadors ràpids horitzontals i un assecador vertical, 6 línies d'esmaltatge i 3 forns de gas natural.   
El combustible utilitzat en el procés és el gas natural i l'aigua utilitzada en la planta prové de la societat de regs Pou de Sant Francesc, de la qual Cerpa, SL posseeix accions.   
Totes les aigües residuals procedents del procés es depositen en uns depòsits impermeables des d'on es transporten per mitjà de camió cisterna a una atomitzadota per a la seua valorització. Les aigües d'origen sanitari s'evacuen a la xarxa municipal de clavegueram. Les pluvials es condueixen per mitjà de pendents i conduccions fins a la xarxa de pluvials existent, a la qual van a parar les pluvials d'altres indústries de la zona i de la carretera i, finalment, desemboquen al barranc de Ràtils.  
Pel que fa a les emissions, es disposarà d'aspiracions en les zones de recepció, premses i esmaltatge, que es dirigiran als seus filtres respectius. També es disposarà d'un filtre general de neteja. Les partícules recollides en els filtres es gestionaran a través d'un gestor extern autoritzat. Les emissions de gasos calents dels equips en què es produïsca combustió seran expulsades a l'exterior per mitjà de les corresponents xemeneies.  
Els residus perillosos s'emmagatzemen en un lloc cobert fins a la retirada pels gestors i els residus líquids, en bidons dins d'una cubeta de plàstic. Tots els residus són gestionats a través de gestors autoritzats.